ਸਾਲ 2010 ’ਚ ਆਈ ‘ਹਾਊਸਫੁੱਲ’ ਦੀ ਸਫ਼ਲਤਾ ਤੋਂ ਬਾਅਦ ਸਾਜਿਦ ਖ਼ਾਨ ਉਸ ਦਾ ਸੀਕੁਅਲ ‘ਹਾਊਸਫੁੱਲ-2’ ਲੈ ਕੇ ਆਏ ਹਨ ਪਰ ਇਸ ਫ਼ਿਲਮ ਦੀ ਖ਼ਾਸੀਅਤ ਇਹ ਹੈ ਕਿ ਇਸ ਦੇ ਸਾਰੇ ਕਿਰਦਾਰ ਨਵੇਂ ਹਨ। ਕਹਾਣੀ ਵੀ ਨਵੀਂ ਹੈ। ਦੋਵਾਂ ਫ਼ਿਲਮਾਂ ’ਚ ਸਮਾਨਤਾ ਇਹ ਹੈ ਕਿ ਸਾਰੀਆਂ ਘਟਨਾਵਾਂ ਇੱਕ ‘ਹਾਊਸ’ ਭਾਵ ਘਰ ਦੇ ਅੰਦਰ ਹੀ ਵਾਪਰਦੀਆਂ ਹਨ। ਇਸ ਫ਼ਿਲਮ ’ਚ ਪਹਿਲੀ ਵਾਰ ਸਾਜਿਦ ਖ਼ਾਨ ਨੇ ਹਿੰਦੀ ਸਿਨੇਮਾ ਦੇ ਤਿੰਨ ਮਹਾਂਰਥੀਆਂ ਰਿਸ਼ੀ ਕਪੂਰ, ਰਣਧੀਰ ਕਪੂਰ ਅਤੇ ਮਿਥੁਨ ਚੱਕਰਵਰਤੀ ਨੂੰ ਹਿੱਸਾ ਬਣਾਇਆ ਹੈ। ਇਸ ਦੇ ਨਾਲ ਆਸਿਨ ਨੇ ਵੀ ਇਸ ਫ਼ਿਲਮ ’ਚ ਐਂਟਰੀ ਕੀਤੀ ਹੈ। ਸਾਜਿਦ ਦਾ ਕਹਿਣਾ ਹੈ ਕਿ ਉਹ ਬਚਪਨ ਤੋਂ ਮਿਥੁਨ ਦੇ ਪ੍ਰਸ਼ੰਸਕ ਰਹੇ ਹਨ ਤੇ ਉਸ ਨੇ ਉਨ੍ਹਾਂ ਦੀ ਹਰ ਫ਼ਿਲਮ ਦੇਖੀ ਹੈ। ਬਚਪਨ ’ਚ ਮੈਂ ਉਨ੍ਹਾਂ ਦੀ ਨਕਲ ਕਰਿਆ ਕਰਦਾ ਸੀ। ਸਾਜਿਦ ਦਾ ਕਹਿਣਾ ਹੈ ਕਿ ਮੈਂ ਪਰਿਵਾਰਕ ਫ਼ਿਲਮ ਬਣਾਉਣ ਵਾਲੇ ਨਿਰਦੇਸ਼ਕ ਦੇ ਰੂਪ ’ਚ ‘ਬ੍ਰਾਂਡ’ ਬਣ ਚੁੱਕਿਆ ਹਾਂ ਤੇ ਇਸ ਨੂੰ ਕਦੇ ਬਦਲਣਾ ਨਹੀਂ ਚਾਹੁੰਦਾ।
ਫ਼ਿਲਮ ‘ਹਾਊਸਫੁੱਲ -2’ ਇੱਕ ਦਰਜਨ ਡਰਟੀ ਲੋਕਾਂ ਦੇ ਕਾਰਨਾਮਿਆਂ ਦੀ ਦਾਸਤਾਨ ਹੈ। ਇਹ ਕਹਾਣੀ ਚਾਰ ਪਿਤਾ, ਚਾਰ ਧੀਆਂ ਤੇ ਹੋਣ ਵਾਲੇ ਚਾਰ ਜਵਾਈਆਂ ਦੁਆਲੇ ਘੁੰਮਦੀ ਹੈ। ਹਰੇਕ ਪਿਤਾ ਚਾਹੁੰਦਾ ਹੈ ਕਿ ਉਸ ਦੀ ਧੀ ਦਾ ਵਿਆਹ ਦੁਨੀਆਂ ਦੇ ਸਭ ਤੋਂ ਅਮੀਰ ਇਨਸਾਨ ਨਾਲ ਹੋਵੇ ਤੇ ਹਰ ਧੀ ਦੀ ਵੀ ਇਹੀ ਇੱਛਾ ਹੈ। ਇਸ ਫ਼ਿਲਮ ’ਚ ਚਾਰੇ ਜਵਾਈ ਇਹੀ ਦਿਖਾਉਣ ਦੀ ਕੋਸ਼ਿਸ਼ ਕਰ ਰਹੇ ਹਨ ਕਿ ਉਹ ਸਭ ਤੋਂ ਅਮੀਰ ਜਵਾਈ ਹਨ। ਇਸ ਸਭ ਕਾਰਨ ਹਾਸਰਸ ਘਟਨਾਵਾਂ ਵਾਪਰਦੀਆਂ ਹਨ। ਮਜ਼ੇਦਾਰ ਗੱਲ ਇਹ ਹੈ ਕਿ ਇਹ ਸਾਰੇ ਇੱਕ-ਦੂਜੇ ਦੇ ਖ਼ਿਲਾਫ਼ ਨਾ ਹੋ ਕੇ ਇੱਕ ਘਰ ’ਚ ਇੱਕ ਛੱਤ ਹੇਠ ਰਹਿ ਕੇ ਇੱਕ-ਦੂਜੇ ਨੂੰ ਮਾਤ ਦੇਣ ਬਾਰੇ ਸੋਚਦੇ ਹਨ।
‘ਹਾਊਸਫੁੱਲ-2’ ਦੀ ਇੱਕ ਖ਼ਾਸੀਅਤ ਹੈ ਕਿ ਅਮਿਤਾਭ ਬੱਚਨ ਤੇ ਵਿਨੋਦ ਖੰਨਾ ਦੀ ਤਰ੍ਹਾਂ ਇਸ ਫ਼ਿਲਮ ’ਚ ਅਕਸ਼ੈ ਕੁਮਾਰ ਤੇ ਜਾੱਨ ਅਬਰਾਹਿਮ ਦੇ ਆਪਸ ਵਿੱਚ ਲੜਨ ਦੇ ਦ੍ਰਿਸ਼ ਹਨ। ਇਸ ਵੱਡੇ ਬਜਟ ਦੀ ਫ਼ਿਲਮ ਦੇ ਨਿਰਮਾਤਾ ਸਾਜਿਦ ਨਾਡਿਆਡਵਾਲਾ ਦਾ ਕਹਿਣਾ ਹੈ ਕਿ ਵੱਡੇ ਪੱਧਰ ਦੀ ਵੱਡੇ ਬਜਟ ਵਾਲੀ ਤੇ ਐਨੇ ਕਲਾਕਾਰਾਂ ਵਾਲੀ ਫ਼ਿਲਮ ਅੱਜ ਦੇ ਜ਼ਮਾਨੇ ’ਚ ਬਣਾਉਣਾ ਸੌਖਾ ਨਹੀਂ।
ਇਸ ਫ਼ਿਲਮ ’ਚ ਰਿਸ਼ੀ ਕਪੂਰ, ਰਣਧੀਰ ਕਪੂਰ, ਮਿਥੁਨ ਚੱਕਰਵਰਤੀ, ਰਣਜੀਤ, ਬੋਮਨ ਈਰਾਨੀ, ਅਕਸ਼ੈ ਕੁਮਾਰ, ਜਾੱਨ ਅਬਰਾਹਿਮ, ਰਿਤੇਸ਼ ਦੇਸ਼ਮੁੱਖ, ਸ਼੍ਰੇਆਸ ਤਲਪੜੇ, ਆਸਿਨ, ਜੈਕਲਿਨ ਫਰਨਾਂਡੇਜ਼, ਸ਼ਹਿਜਾਨ ਪਦਮਸੀ, ਜਾਨੀ ਲੀਵਰ, ਚੰਕੀ ਪਾਂਡੇ, ਵਿਰੇਂਦਰ ਸਕਸੈਨਾ ਆਦਿ ਕਲਾਕਾਰ ਕੰਮ ਕਰ ਰਹੇ ਹਨ।
ਇਹ ਫ਼ਿਲਮ ਸਿਨੇਮਾ ਘਰਾਂ ਦਾ ਸ਼ਿੰਗਾਰ ਬਣ ਚੁੱਕੀ ਹੈ ਅਤੇ ਕਾਮੇਡੀ ਨਾਲ ਭਰਪੂਰ ਇਸ ਫ਼ਿਲਮ ਨੂੰ  ਦਰਸ਼ਕਾਂ ਵੱਲੋਂ ਚੰਗਾ ਹੁਲਾਰਾ ਮਿਲ ਰਿਹਾ ਹੈ।

ਪ੍ਰਸ਼ਨਃ ਫ਼ਿਲਮ  ‘ਹਾਊਸਫੁੱਲ-2’ ਕਿਸ ਪ੍ਰਕਾਰ ਦੀ ਹੈ?


ਉੱਤਰਃ ਕਾਮੇਡੀ ਨਾਲ ਭਰਪੂਰ